b'\n_START_ARTICLE_\nLandai (departamentas)\n_START_PARAGRAPH_\nLandai (40) (pranc. Les Landes, ok. gaskon\xc5\xb3 dialektu las Lanas)\xc2\xa0\xe2\x80\x93 Pranc\xc5\xabzijos departamentas \xc5\xa1alies pietvakariuose, Akvitanijos regione, pavadintas pagal to paties pavadinimo mi\xc5\xa1k\xc4\x85. Administracinis centras\xc2\xa0\xe2\x80\x93 Mont de Marsanas (Mont\xc2\xa0\xe2\x80\x93 de-Marsan). Generalin\xc4\x97s tarybos pirmininkas Anri Emanuelis (Henri Emmanuelli) (PS)._NEWLINE_Departamente 2 apskritys, 30 kanton\xc5\xb3, 24 municipaliniai susivienijimai ir 331 komuna. Plotas\xc2\xa0\xe2\x80\x93 9 243\xc2\xa0km\xc2\xb2. 2006\xc2\xa0m.\xc2\xa0\xe2\x80\x93 327 334 gyventoj\xc5\xb3, 36 gyv./km\xc2\xb2.\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789\xc2\xa0m. gruod\xc5\xbeio 22 d. \xc4\xafstatym\xc4\x85 nuo 1790\xc2\xa0m. kovo 4 d. kartu su kitais 82 departamentais, Gijenos ir Gaskon\xc4\x97s provincij\xc5\xb3 dalyje.\n_START_SECTION_\nGeografija\n_START_PARAGRAPH_\nLand\xc5\xb3 departamentas ribojasi su \xc5\xbdirondos, Lo ir Garonos, \xc5\xbdero ir Atlanto Pir\xc4\x97n\xc5\xb3 departamentais bei Atlanto vandenynu. Antras pagal dyd\xc4\xaf ir antras pagal pakrant\xc4\x99 Pranc\xc5\xabzijos departamentas. Land\xc5\xb3 mi\xc5\xa1kas yra did\xc5\xbeiausias \xc5\xa1alyje, jis dengia 67\xc2\xa0% departamento teritorijos ir t\xc4\x99siasi dar ir \xc5\xbdirondos bei Lo ir Garonos departamentuose.\n_START_SECTION_\nKlimatas\n_START_PARAGRAPH_\nKlimatas okeaninis, su \xc5\xa1velniomis \xc5\xbeiemomis ir kar\xc5\xa1tomis vasaromis. Vidutin\xc4\x97 sausio m\xc4\x97n. temperat\xc5\xabra 7\xc2\xa0\xc2\xb0C, liepos\xc2\xa0\xe2\x80\x93 21\xc2\xa0\xc2\xb0C.\n_START_SECTION_\nKalba\n_START_PARAGRAPH_\nTradicin\xc4\x97 departamento kalba\xc2\xa0\xe2\x80\x93 oksitan\xc5\xb3 kalba, paplit\xc4\x99s gaskon\xc5\xb3 dialektas. Oficiali kalba\xc2\xa0\xe2\x80\x93 pranc\xc5\xabz\xc5\xb3.\n_START_SECTION_\nEkonomika\n_START_PARAGRAPH_\nPagrindin\xc4\x97s ekonomikos \xc5\xa1akos: pakrant\xc4\x97je\xc2\xa0\xe2\x80\x93 turizmas, pietin\xc4\x97je dalyje\xc2\xa0\xe2\x80\x93 \xc5\xbeem\xc4\x97s \xc5\xabkis, vynuogininkyst\xc4\x97. S\xc4\x97jami kukur\xc5\xabzai, auginami jau\xc4\x8diai, antys, vi\xc5\xa1tos. Gaminamas Tursano vynas, armanjakas, Gaskon\xc4\x97s flokas.\n_START_SECTION_\nTurizmas\n_START_PARAGRAPH_\nLand\xc5\xb3 100\xc2\xa0km Atlanto pakrant\xc4\x97je \xc4\xafsik\xc5\xabr\xc4\x99 kelios de\xc5\xa1imtys vasaros poilsio bazi\xc5\xb3: Mimizanas, Hosegoras, Kapbretonas, Biskarosas ir kt. kra\xc5\xa1tas gars\xc4\x97ja savo gastronominiu turizmu, atvykstama paragauti ne tik vyn\xc5\xb3 ar stipri\xc5\xb3j\xc5\xb3 g\xc4\x97rim\xc5\xb3, bet ir antienos gaskoni\xc5\xa1kai, anties kepen\xc4\x97li\xc5\xb3, Sent Severo vi\xc5\xa1tienos, Aduro kivi\xc5\xb3._NEWLINE_Yra kelios terminio vandens gydyklos.\n_START_SECTION_\nPolitika\n_START_PARAGRAPH_\nLand\xc5\xb3 departamentui Pranc\xc5\xabzijos senate atstovauja \xc5\xbdanas Lui Kareras ir Filipas Labeiri, Atstov\xc5\xb3 r\xc5\xabmuose\xc2\xa0\xe2\x80\x93 Alenas Vidalis, \xc5\xbdanas Pjeras Diufo ir Anri Emanuelis. Generalin\xc4\x99 taryb\xc4\x85 sudaro 30 nari\xc5\xb3, kuri\xc5\xb3 po pus\xc4\x99 renkami kas trejus metus \xc5\xa1e\xc5\xa1eri\xc5\xb3 met\xc5\xb3 kadencijai.'